text: Sachiez que à cele ajornée 
   Faisoit si douce matinée, 
   Que ce estoit uns fins souhais. 
   Droit devers le chastel s'est trais 
   Cléomadès moult belement. 
   D'aillours descendre n'a talent. 
   PageV02P173
   El jardin pas ne s'arresta 
   Où il premierement laissa 
   Clarmondine que il r'avoit. 
   Sachiez que bien li ramenbroit 
   Des meschiés dont ot eü plus 
   Que dire ne vous saroit nus. 
   Près de la sale, en I praël 
   Où il faisoit moult noble et bel, 
   Folio57r
   Clarmondine lors deslia 
   Et jus dou cheval mise l'a ; 
   Car ne l'ot talent de laissier 
   En sus de lui plain pié arrier. 
   Tous jours par la main la tenoit,
   Et ele meïsme r'avoit 
   En li cel meiSme penser 
   K' en sus de lui n'osoit aler. 
   Adès près de lui se traioit ; 
   Car des meschiés li souvenoit 
   Qu'ele avoit longuement eüs. 
  